钦定古今图书集成/理学汇编/文学典/第070卷 > 章望之
## 钦定古今图书集成/理学汇编/文学典/第070卷 > 章望之

按《宋史文苑传》，“望之，字表民，建州浦城人。少孤，喜问
学，志气弘放，为文辩博，长于议论。初由伯父得象荫，
为秘书省校书郎，监杭州茶库，逾年辞疾去，求举贤
良方正。得象在相位，以嫌扼之，乃上书论时政，凡万
馀言，不报。丁母忧，毁瘠过制。服除，浮游江、淮间，犯艰
苦，汲汲以营衣食，不自悔。人劝之仕，不应也。其兄拱”
之知晋江县，忤其守蔡襄，怒，诬以赃，贬望之号泣力
诉于朝。时襄方贵显，事久不得直，望之诉不已，章十
馀上。起狱数年，朝廷为再劾，卒脱拱之冤，复官如初。
望之遂不复仕。覃恩迁太常太祝、大理评事。翰林学
士欧阳修、韩绛、知制诰吴奎、刘敞、范镇同荐其才，宰
相欲稍用之，除佥书建康、宁节度判官，不赴。又除知
乌程县，趣令受命，固辞，遂以光禄寺丞致仕，卒。望之
喜议论，宗孟轲言性善排荀卿、扬雄、韩愈、李翱之说，
著《救性》七篇。欧阳修论魏、梁为正统，望之以为非，著
《明统》三篇。江南人李觏著《礼论》，谓仁、义、智、信、乐、刑、政
皆出于礼，望之订其说，著《礼论》一篇。其议论多有过
人者。尝北游齐、赵，南汎湖湘，西至汧陇，东极吴、会，山
水胜处，无所不历。有歌诗杂文数百篇，集为三十卷